Коми Республикаса Юралысь Вячеслав Гайзер вöзйис индексируйтны регионса Государственнöй Сöветлöн депутатъяслы бать-мамтöм челядьöс пи (ныв) пыдди босьтiгöн öтчыдысь мынтана сьöм пособие ыджда.

Лöсялана водзмöстчöмсö видлаласны Коми Республикаса Государственнöй Сöветлöн матысса заседание вылын – кöч тöлысь 23 лунö. Депутатъясöн тайö решениесö примитöм бöрын сьöм пособиеыс 2010 во öшым тöлысь 1 лунсянь лоö ыджыдджык 8,5 % вылö.

Гражданалы, кодъяс кöсйöны быдтыны аслас семьяын бать-мамтöм челядьöс, содтöд социальнöй мераясыс öнi регламентируйтсьöны «Семьяын быдтöм вылö кагаöс сетiгöн государствосянь отсöг йылысь» Коми Республикаса 2008 во вöльгым тöлысь 24 лунся 139-РЗ №-а Оланпасöн. Торйöн кö, оланпасыс артыштö öтчыдысь мынтыны 10 сюрс шайт - бать-мамтöм челядьöс босьтiгöн да 15 сюрс шайт – налы, кодъяс босьтiсны быдтыны психическöй да физическöй сöвмöмын кольччысь бать-мамтöм челядьöс. Вежсьöмъяс пыртöмыс сетас позянлун содтыны сьöм ыдждасö, мый ышöдас тшöкыдджыка босьтны республикаын пи-ныв пыдди бать-мамтöм челядьöс.

Социальнöй отсöг сетан мераяссö урчитöма республикаса оланпасöн содтöд федеральнöйяс дорö, мый артыштöма «Челядя гражданалы государственнöй пособиеяс йылысь» Россия Федерацияса 1995 во ода-кора тöлысь 19 лунся 81-ФЗ №-а Оланпасöн.